Monika Tamla

Monika Tamla (õieti Monika Tamla-Kelder; sündinud 18. novembril 1971) on eesti ajakirjanik ja riigiametnik. 

Ta on lõpetanud Tallinna Reaalkooli, 1995. aastal Tallinna Tehnikaülikooli majanduse alal, 2000. aastal Eesti Diplomaatide Kooli ja 2003. aastal Tartu Ülikooli politoloogia magistriõppes.  

Aastatel 1996–2001 töötas ta OÜ-s Balti Müügiedendusagentuur. 

Eesti Televisioonis alustas Tamla tööd ülikooliõpingute kõrvalt 2001. aasta veebruaris, kui ta valiti ETV ilmateadustajaks. Seejärel töötas ta "Terevisiooni" uudistetoimetajana, kust omakorda suundus 2007. aastal "Aktuaalse kaamera" saatejuhiks.  

Lisaks uudistesaadetele on Tamla juhtinud selliseid ETV erisaateprojekte nagu "Teadlaste öö" ja otseülekandeid presidendi 24. veebruari vastuvõtult. Ta on osalenud ka valimis- ja muude poliitikasaadete tegemisel.

2017. aasta lõpus, kui ETV uudistetoimetust oli tabanud Eesti Rahvusringhäälingu juhtkonna- ja struktuurimuudatustest tingitud töötajate koondamise ja omal soovil lahkumise laine ning tööõhkkond oli seetõttu eriti pingeline, algatas Monika Tamla olukorrale lahendust leida soovides rahvusringhäälingu nõukogule esitatud töötajate ühispöördumise. 2018. aasta mais lahkus Monika Tamla omal soovil ERR-ist töölt. 

Viimast korda juhtis ta "Aktuaalse kaamera" uudistesaadet 1. mail 2018.

Alates 14. maist 2018 töötab ta Riigikantselei tippjuhtide kompetentsikeskuse nõunikuna.

Isiklikku
Monika Tamlal on kolm last.

Viited

Välislingid
Maarius Suviste. Monika Tamla: Uudistes on põnev!, Maaleht, 28. juuli 2005
Simo Meinert. "Kadumaläinud diplomaat Monika Tamla". Naistemaailm.ee, 5. august 2005

Eesti saatejuhid
Tallinna Reaalkooli vilistlased
Tallinna Tehnikaülikooli vilistlased
Sündinud 1971